KOMMISSIONENS BESLUTNING af 22. januar 1996 om bemyndigelse af medlemsstaterne til at fastsætte undtagelser fra visse bestemmelser i Rådets direktiv 77/93/EØF for spisekartofler med oprindelse i Sydafrika (96/112/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved Kommissionens direktiv 95/66/EØF (2), særlig artikel 14, stk. 1,

under henvisning til anmodning fra Tyskland og Det Forenede Kongerige, og

ud fra følgende betragtninger:

I henhold til direktiv 77/93/EØF må knolde af spisekartofler med oprindelse i Sydafrika i princippet ikke føres ind i Fællesskabet på grund af risikoen for indslæbning af eksotiske kartoffelsygdomme, der er ukendte i Fællesskabet;

ved beslutning 93/159/EØF (3) og 95/95/EF (4) gav Kommissionen visse medlemsstater bemyndigelse til at fastsætte undtagelser på særlige tekniske betingelser for spisekartofler med oprindelse i Sydafrika i høstårene 1993 og 1995;

der blev ikke konstateret sygdomme og skadegørere på prøver udtaget af kartofler, der blev indført i henhold til beslutning 93/159/EØF, og af tekniske årsager blev der ikke importeret nogen kartofler under direktiv 95/95/EF;

de forhold, der ligger til grund for bemyndigelsen, gør sig stadig gældende;

de i denne beslutning fastsatte foranstaltninger er i overensstemmelse med udtalelser fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

1. Medlemsstaterne bemyndiges til på de i stk. 2 fastsatte betingelser at fastsætte undtagelser fra artikel 4, stk. 1, i direktiv 77/93/EØF, for så vidt angår forbuddene i del A, punkt 12, i bilag III til nævnte direktiv for spisekartofler med oprindelse i Sydafrika.

2. Følgende særlige betingelser skal være opfyldt:

a) kartoflerne skal være spisekartofler

b) de skal være fremavlet af læggekartofler, der er certificeret under den sydafrikanske certificeringsordning for læggekartofler, eller af læggekartofler, der er certificeret i en af medlemsstaterne

c) de skal være dyrket i nærmere afgrænsede områder, hvor Pseudomonas solanacearum (Smith) Smith ikke vides at forekomme

d) der foretages fortsat regelmæssig kontrol af indførslerne til Sydafrika og af læggekartofler og spisekartofler, der afsættes i Sydafrika, ved undersøgelse og analyse af repræsentative prøver efter videnskabeligt anerkendte metoder for Clavibacter michiganensis (Smith) Davis et al. ssp. sepedonicus (Spieckermann et Kotthoff) Davis et al., Pseudomonas solanacearum (Smith) Smith og kartoffelknoldviroid

e) de skal være håndteret med maskiner, der kun benyttes til dette formål, eller som er blevet korrekt desinficeret, efter at de har været anvendt til andre formål

f) de skal enten være pakket i nye sække eller i beholdere, som er blevet korrekt desinficeret; på hver sæk eller beholder anbringes en officiel etiket, som er forsynet med de oplysninger, der er angivet i bilaget

g) inden udførslen skal kartoflerne være renset for jord, blade og andet planteaffald

h) de kartofler, der er bestemt for Fællesskabet, skal være ledsaget af et plantesundhedscertifikat, som er udstedt i Sydafrika i henhold til artikel 7 i direktiv 77/93/EØF på grundlag af den i nævnte direktiv fastsatte undersøgelse, især vedrørende frihed for de i litra d) nævnte skadegørere.

På certifikatet anføres under »Supplerende erklæring« angivelsen »Denne sending opfylder betingelserne i beslutning 96/112/EF«

i) kartoflerne skal indføres via indgangssteder, der er udpeget med henblik på denne undtagelse af den medlemsstat, der gør brug af undtagelsen

j) forud for indførsel til Fællesskabet skal importøren give meddelelse om indførslen i tilstrækkelig god tid forinden til de officielle ansvarlige organer i indførselsmedlemsstaten, som derefter sender oplysningerne i meddelelsen til Kommissionen med angivelse af:

- materialetype

- mængde

- den oplyste importdato og bekræftelse af indgangsstedet

- de i litra l) omhandlede virksomheder.

Importøren skal underrettes officielt om betingelserne i litra a) til k) forud for indførslen

k) undersøgelserne i henhold til artikel 12 i direktiv 77/93/EØF skal foretages af de i nævnte direktiv omhandlede officielle ansvarlige organer. Uden at kontrollen i henhold til artikel 19a, stk. 3, andet led, første valgmulighed, derved tilsidesættes, skal Kommissionen træffe beslutning om, i hvilket omfang kontrollen i henhold til direktivets artikel 19a, stk. 3, andet led, anden valgmulighed, skal integreres i kontrolprogrammet i henhold til artikel 19a, stk. 5, litra c), i direktivet

l) kartoflerne må kun pakkes og ompakkes i virksomheder, som er godkendt og registreret af de nævnte officielle ansvarlige organer

m) kartoflerne skal pakkes eller ompakkes i lukkede pakninger, der er klar til direkte levering til detailhandlerne eller de endelige forbrugere, og må ikke overstige den vægt, pakninger til dette formål normalt har i indførselsmedlemsstaten; maksimumsvægten er 25 kg; nummeret på de i litra l) registrerede virksomheder skal stå på pakningen, og det skal tillige fremgå, at kartoflerne er af sydafrikansk oprindelse

n) de medlemsstater, der gør brug af undtagelsen, skal, hvis det er relevant, i samarbejde med indførselsmedlemsstaten sikre, at der udtages mindst to prøver på 200 knolde af hver sending kartofler på 50 tons eller en del deraf, der er indført i henhold til denne beslutning, til officiel undersøgelse for Pseudomonas solanacearum, jf. karantæneprocedure nr. 26 for Pseudomonas solanacearum, der er fastlagt af Plantebeskyttelsesorganisationen for Europa og Middelhavsområderne (EPPO) (5), eller en anden procedure, der er godkendt efter proceduren i artikel 16a i direktiv 77/93/EØF, og for så vidt angår Clavibacter michiganensis ssp. sepedonicus, efter den fastsatte EF-metode til påvisning og diagnosticering af Clavibacter michiganensis ssp. sepedonicus: hvis der foreligger mistanke, skal partierne holdes adskilt under officiel kontrol og må først afsættes eller anvendes, når det er fastslået, at der ikke er påvist tilstedeværelse af Clavibacter michiganensis ssp. sepedonicus eller Pseudomonas solanacearum ved disse undersøgelser.

Artikel 2

Medlemsstaterne underretter de øvrige medlemsstater og Kommissionen om enhver brug af bemyndigelsen. De giver inden den 1. september 1996 Kommissionen og de øvrige medlemsstater oplysning om, hvor store mængder der er blevet indført i henhold til denne beslutning, og forelægger en udførlig teknisk rapport om den officielle undersøgelse, der er blevet foretaget i henhold til artikel 1, stk. 2, litra n).

Artikel 3

1. Bemyndigelsen i artikel 1 gælder i perioden 15. januar 1996 til 30. juni 1996.

2. Bemyndigelsen tilbagekaldes, hvis det konstateres, at betingelserne i artikel 1, stk. 2, har været utilstrækkelige til at forhindre indslæbning af skadegørere eller ikke er blevet overholdt.

Artikel 4

Denne beslutning er rettet til medlemsstaterne.

Udfærdiget i Bruxelles, den 22. januar 1996.

På Kommissionens vegne

Franz FISCHLER

Medlem af Kommissionen

(1) EFT nr. L 26 af 31. 1. 1977, s. 20.

(2) EFT nr. L 308 af 21. 12. 1995, s. 77.

(3) EFT nr. L 67 af 19. 3. 1993, s. 24.

(4) EFT nr. L 75 af 4. 4. 1995, s. 19.

(5) Bulletin OEPP/EPPO, 20, 255-262 (1990).

BILAG

Oplysninger, der skal stå på etiketten (jf. artikel 1, stk. 2, litra f))

1. Navn på den myndighed, der udsteder etiketten.

2. Navnet på eksportørorganisationen.

3. Angivelsen »South African potatoes for human consumption«.

4. Sort.

5. Produktionsområde.

6. Størrelse.

7. Deklareret nettovægt.

8. Angivelsen »in accordance with EC requirements 1996«.

9. Et påtrykt eller påstemplet mærke for Sydafrikas plantebeskyttelsesmyndighed.